Dôvodová správa

Všeobecná časť

	Zákon č. 276/2001 Z. z. o regulácii v sieťových odvetviach a o zmene a doplnení niektorých zákonov nadobudol účinnosť 1. augusta 2001. 
	Novelizovaný bol zákonom č. 397/2000 Z. z. a zákonom č. 442/2002 Z. z., ktorým sa regulácia vykonávaná Úradom pre reguláciu sieťových odvetví rozšírila aj na niektoré vodohospodárske činnosti.
	Po nadobudnutí účinnosti zákona č. 276/2001 Z. z. bolo pre oblasť energetiky prijatých niekoľko smerníc a nariadení Európskeho parlamentu a Rady. Ide najmä o:
-	Smernicu 2003/54/ES z 26. 6. 2003 o spoločných pravidlách pre vnútorný trh s elektrickou energiou, ktorá zrušila smernicu 96/92/ES,
-	Smernicu 2003/55/ES z 26. 6. 2003, týkajúcu sa spoločných pravidiel pre vnútorný trh so zemným plynom, ktorá zrušila smernicu 98/30/EC,
-	Smernicu Rady 90/377/EHS, týkajúcu sa postupu spoločenstva na zlepšenie prehľadnosti cien plynu a elektriny účtovaných priemyselným konečným užívateľom v znení smernice 93/87/EHS v znení neskorších smerníc a nariadení a 
-	nariadenie EP a Rady 2003/1228/ES z 26. 6. 2003 o podmienkach pre prístup do siete pre cezhraničné výmeny elektriny.

Tieto nové smernice a nariadenie ES neboli do novelizácie zákona v roku 2002 zahrnuté. Pritom ich implementácia do práva SR v plnom rozsahu je prioritou, ktorá pre Slovenskú republiku vyplýva z Pravidelnej správy Európskej komisie o stave pripravenosti SR na členstvo v EÚ z 9. 10. 2002. Novelizácia zákona o regulácii v sieťových odvetviach bola zahrnutá aj medzi Prioritné úlohy vlády na rok 2004.

Prijatím predloženého návrhu zákona budú všetky uvedené Smernice Európskych spoločenstiev a Európskej únie úplne transponované do práva SR.

Hlavným zámerom navrhovanej novelizácie zákona je preto:

1.	zapracovať do zákona vyššie uvedenú sekundárnu legislatívu EÚ tak, aby bola predmetná oblasť práva SR plne zlučiteľná s právom EÚ,
2.	zosúladiť kompetencie Úradu v oblasti energetiky, plynárenstva a teplárenstva s kompetenciami Ministerstva hospodárstva podľa kompetenčného zákona,
3.	riešiť niektoré nedostatky v činnosti a rozhodovaní úradu, v súvislosti s tým aj jasne vymedziť jeho zodpovednosť za dôsledky svojho rozhodovania,
4.	zabezpečiť transparentnosť a objektívnosť v rozhodovaní úradu, najmä zavedením možnosti uplatňovania opravných prostriedkov proti nesprávnym a nezákonným rozhodnutiam a v súvislosti s tým ustanoviť najmä jednoznačné pravidlá pre rozhodovanie vo všetkých veciach, o ktorých rozhoduje Úrad pre reguláciu sieťových odvetví.

Navrhovaný zákon nemá dopad na zamestnanosť v regiónoch. Prijatie navrhovaného zákona nebude mať negatívny vplyv na životné prostredie, naopak dodržiavanie ustanovení zákona regulovanými subjektami prispeje k trvalo udržateľnému rozvoju životného prostredia.

Návrh zákona zakladá požiadavky na štátny rozpočet, pracovné sily a organizačné zabezpečenie. Z dôvodu členstva Slovenskej republiky v EÚ je nevyhnutné personálne posilniť úrad o 16 nových kvalifikovaných zamestnancov, ktorí budú zabezpečovať nové úlohy kladené na úrad v oblasti implementácie legislatívy Európskej únie, integračného procesu, harmonizácie pravidiel EÚ a ich aplikácie, regulácie obchodovania s energiami a komplexné úlohy v procese tvorby, analyzovania, vyhodnocovania rozpočtového hospodárenia a finančných tokov na úrovni rozpočtovej kapitoly vo väzbe na štátny rozpočet Slovenskej republiky. 	

	Nárast počtu zamestnancov vyžaduje aj obsadenie odborných miest v súvislosti s rozšírením kompetencií úradu v návrhu novely v odbore regulácie vodárenstva a taktiež aj posilnenie ostatných odborných útvarov úradu.

	Personálne posilnenie úradu v ekonomickej oblasti si vyžiada aj novela zákona č. 70/1998 Z. z.  o energetike, kde podľa § 15 ods. 3) je úrad povinný organizovať, dohliadať a kontrolovať výberové konanie na získanie dodávateľa na dodávku technológií, ktoré zabezpečia zvýšenie energetickej efektívnosti sústavy, zníženie spotreby elektriny alebo na prípravu výstavby nových energetických zariadení financovaných z verejných zdrojov.

	Po zohľadnení nárastu 16 zamestnancov predstavuje počet zamestnancov úradu v roku 2005 90 osôb. Na uvedený počet (16) zamestnancov predpokladá úrad zvýšenie výdavkov na rok 2005 o
- mzdové prostriedky				4 606 tis. Sk
- poistné a odvody do poisťovní		1 610 tis. Sk
- materiálno-technické zabezpečenie 	1 500 tis. Sk
- výpočtová technika				1 400 tis. Sk
spolu:						9 116 tis. Sk

	Novela v § 5 ods. 2 písm. a) ustanovuje okrem iného povinnosť úradu zverejňovať vo Vestníku úradu a na internetovej stránke úradu právoplatné rozhodnutia úradu. V prípade, že úrad nebude vykonávať túto povinnosť cestou profesionálneho vydavateľa, vzniknú úradu ešte ďalšie požiadavky na zaťaženie štátneho rozpočtu cca o 7 mil. Sk ešte v r. 2005, čo by zodpovedalo reálnym nákladom vydávania takéhoto média vo vlastnej réžii. Táto výdavková položka nie je v predkladanom návrhu rozpočtu na rok 2005 zapracovaná. 

	Prijatie návrhu zákona teda znamená celkové zvýšenie požiadaviek na štátny rozpočet v roku 2005 a v ďalších rokoch o 16 116 tis. Sk ročne.

DOLOŽKA ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky
2.	Názov návrhu zákona: Návrh zákona, ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov
3.	Záväzky Slovenskej republiky vo vzťahu k Európskym spoločenstvám a Európskej únii:
a)	- problematika návrhu zákona je prioritou aproximácie práva podľa čl. 70 Európskej dohody o pridružení – pravidlá súťaže, ochrana spotrebiteľa a životné prostredie
- problematika návrhu zákona je prioritou aproximácie práva podľa   
   aktualizovaného znenia NPAA
- problematika návrhu zákona je prioritou podľa Partnerstva pre vstup, v ktorom SR prevzala na seba záväzok pokračovať v príprave na vnútorný trh s energiami, najmä na uplatňovanie smerníc o zásobovaní elektrinou a plynom; odstrániť pretrvávajúce cenové skreslenia,
- problematika návrhu zákona nie je prioritou aproximácie práva podľa prílohy tzv. Bielej knihy, časť 20 - Energia
- problematika návrhu zákona nie je prioritou aproximácie práva podľa screeningu, kapitola 14 -  Energetika
- návrh zákona nie je úlohou zahrnutou do Plánu legislatívnych úloh vlády SR na rok 2004
návrh zákona nie je prioritou vyplývajúcou pre SR z Pravidelnej správy Európskej komisie o stave pripravenosti SR na členstvo v EÚ z 5. novembra  2003.
b)	V negociačnej pozícii ku kapitole 1 – Slobodný pohyb tovaru prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1. januára 2004.
V negociačnej pozícii ku kapitole 14 – Energetika prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1. januára 2004, s výnimkou legislatívy týkajúcej sa povinných zásob ropy.

4.	Problematika návrhu zákona: 
	- je upravená v práve Európskych spoločenstiev:
	V primárnom práve je problematika návrhu zákona upravená v článku 2, 3, 14, 28 – 30, 31, 43, 48, 81 – 86, 153 – 155  a v článku 174 Zmluvy o založení ES v jej amsterdamskom znení a v znení Zmluvy z Nice.
V sekundárnom práve je problematika návrhu zákona upravená v :
-	smernici Rady 90/377/EHS z 29. júna 1990 týkajúcej sa postupu Spoločenstva na zlepšenie priehľadnosti cien plynu a elektriny účtovaných priemyselným koncovým užívateľom v znení smernice Komisie 93/87/EHS
-	smernici Európskeho parlamentu a Rady 2003/54/ES z 26. júna 2003 o spoločných pravidlách pre vnútorný trh s elektrickou energiou, ktorá zrušuje smernicu 96/92/ES
-	smernici Európskeho parlamentu a Rady 2003/55/ES z 26. júna 2003 týkajúcej sa spoločných pravidiel pre vnútorný trh so zemným plynom a rušiacej smernicu 98/30/ES
-	nariadení Európskeho parlamentu a Rady 2003/1228/ES z 26. júna 2003 o podmienkach pre prístup do siete pre cezhraničné výmeny elektriny
-	nie je upravená v práve Európskej únie

      Preklad všetkých uvedených právnych aktov existuje a nachádza sa v Centrálnej prekladateľskej jednotke ÚV SR. Preklad prešiel revíziou CPJ ÚV SR. 
5.   Stupeň zlučiteľnosti návrhu zákona s právom Európskych spoločenstiev:
-	úplná
6.	Gestor (spolupracujúce rezorty): Uznesením vlády SR č. 780 zo dňa 10.7.2002 bolo MH SR určené ako gestor pri smernici 2001/77/ES. Uznesením vlády SR č. 983 zo dňa 14.10.2003 bolo MH SR určené ako gestor pri smernici 2003/54/ES a smernici 2003/55/ES.
7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev:  
Experti EÚ sa na príprave návrhu zákona priamo nezúčastňovali. 

Osobitná časť

K Čl. I
K bodu 1 (nové znenie § 1 až 3)

	V novom znení § 1 sa upresňuje predmet právnej úpravy, najmä v súvislosti s rozšírením predmetu právnej úpravy zákona v súvislosti s rozšírením pôsobnosti Úradu aj  o určovanie pravidiel pre fungovanie trhu s elektrinou a plynom a o sankčné oprávnenia úradu.
	Novelou sa ďalej nanovo vymedzujú niektoré základné pojmy, použité v zákone, ktorých doterajšie definície boli nepresné alebo nedostatočné.

	V novom znení § 3 zákona sa na novo vymedzuje predmet regulácie, tak aby bol v súlade s minimálnym rozsahom regulácie podľa príslušných smerníc EÚ a ES a aj v súlade s kompetenčným zákonom. 
	Oproti doterajšiemu stavu sa predmet regulácie rozširuje aj na:
-	určovanie rozsahu, spôsobu vecnej regulácie (podmienok prístupu a prenosu) a regulácie cien a taríf za cezhraničný prenos elektriny a cezhraničnú prepravu plynu (tranzity) a služby s tým spojené,
-	riadenie a prideľovanie kapacity na prepojovacích zariadeniach,
-	mechanizmy na odstraňovanie preťažených kapacít v rámci národnej sústavy,
-	určovanie lehôt pre prenosové a distribučné podniky na realizáciu spojení a opráv,
-	efektívne oddelenie účtov u jednotlivých činností za účelom vylúčenia krížových dotácií,
-	určovanie pravidiel pre publikovanie informácií o cenách, kapacitách, podmienkach prístupu do sústavy a sietí a podmienkach a cenách poskytovaných služieb, 
-	určovanie pravidiel fungovania trhu s plynom a elektrinou (namiesto doterajšieho určovania obchodných podmienok),
-	rozhodovanie o sporoch o prístupe do elektrizačnej sústavy a plynárenskej siete, ako aj o prístupe do zásobníkov plynu a k akumulácii plynu, 
-	určovanie štandardov kvality dodávaných tovarov (elektriny, plynu, vody, tepla) a služieb,
-	určovanie obsahových náležitostí podkladov a informácií pre potreby Úradu pre reguláciu sieťových odvetví (ďalej len „Úrad“) a pre orgány EÚ. 
Predmet regulácie sa rozširuje aj o výkon kontroly nad dodržiavaním tohto zákona, zákona o energetike a zákona o tepelnej energetike, ako aj nad ustanoveniami zákona č. 442/2002  Z. z. o verejných vodovodoch a verejných kanalizáciách, týkajúcich sa cenovej regulácie. Do predmetu regulácie sa zahrňuje aj vykonávanie auditu správnosti cenotvorby u regulovaných subjektov. 
Na druhej strane sa z predmetu regulácie vykonávanej v pôsobnosti Úradu vypúšťa tzv. „autorizácia“, t. j. posudzovanie súladu zámeru na výstavbu, rekonštrukciu alebo zrušenie energetických zariadení s koncepciou energetickej politiky, ktorá zostáva v pôsobnosti Ministerstva hospodárstva SR. 

K bodu 2

	V novom znení § 5 sa v novom rozšírenom rozsahu vymedzuje pôsobnosť Úradu tak, že navrhovaná nová pôsobnosť Úradu je daná do súladu s novým znením § 3, v ktorom je upravený predmet regulácie. Rozšírením pôsobnosti Úradu o jeho nové činnosti sa zabezpečuje úplná transpozícia smerníc:
-	č. 2003/54/ES zo dňa 26. júna 2003 týkajúcej sa spoločných pravidiel pre výrobu, prenos, distribúciu a dodávky elektrickej energie,
-	č. 2003/55/ES zo dňa 26. júna 2003 týkajúcej sa spoločných pravidiel pre vnútorný trh so zemným plynom,
-	č. 90/377/EHS týkajúcej sa postupu Spoločenstva na zlepšenie prehľadnosti cien plynu a elektriny účtovaných priemyselným konečným užívateľom v znení neskorších smerníc.
Z doterajšej pôsobnosti Úradu sa vypúšťa tzv. autorizácia energetických zariadení, ktorá podľa § 6 kompetenčného zákona musí zostať v pôsobnosti Ministerstva hospodárstva SR.
Podľa nového vymedzenia pôsobnosti Úrad bude mať právomoci
-	rozhodovacie a normotvorné (§ 5 ods. 2),
-	monitorovacie,  kontrolné a sankčné (§ 5 ods. 3 a 4), a
bude mať aj informačné povinnosti vo vzťahu k orgánom EÚ, k regulačným úradom ostatných členských štátov EÚ, Ministerstvu hospodárstva SR a k regulovaným subjektom, aj k odberateľom energie.

K bodu 3

	Z pôsobnosti predsedu Úradu sa vypúšťajú jeho právomoci v oblasti pracovnoprávnej, vzhľadom na to,  že  tieto  podľa zákona o štátnej službe patria vedúcemu služobného úradu a predsedovi úradu pre štátnu službu.

K bodu 4

	V odseku 2 sa v písmene c) rozširuje kompetencia Regulačnej rady o rozhodovanie o vyňatí  regulovaných činností z regulácie vecnej i cenovej v tých prípadoch ak pominuli dôvody na reguláciu z dôvodov rozvoja trhových síl. O individuálnej žiadosti regulovaného subjektu o vyňatí z regulácie bude rozhodovať úrad (§ 5 ods. 1 písm. k).

K bodu 5 

	Ide o nevyhnutnú legislatívno-technickú úpravu a tiež o to, aby v prípade zániku členstva v regulovanej rade z dôvodu uplynutia jeho funkčného obchodu, bolo možné včas nominovať nového člena tak, aby bola kontinuálne zabezpečovaná riadna činnosť regulačnej rady. 

K bodu 6 

	V záujme zvýšenia zodpovednosti Úradu za jeho rozhodovanie sa upresňuje obsah správy, ktorú každoročne Úrad predkladá Národnej rade Slovenskej republiky a zároveň v záujme prehĺbenia kontroly Národnej rady SR nad činnosťou Úradu sa ustanovuje aj jeho povinnosť doplniť správu o činnosti Úradu, ktorú predložil Národnej rade SR, podľa požiadaviek zákonodarného orgánu, ktorému za svoju činnosť zodpovedá. 

K bodu 7

	Ide o precíznejšie vymedzenie základnej podmienky pre vykonávanie regulovanej činnosti. 

K bodu 8

	V novom znení § 12 sa v súlade so zmenami vyplývajúcimi z novely zákona o cenách a s požiadavkami vyplývajúcimi z príslušných smerníc ES a EÚ upravujú rozsah a spôsoby regulácie cien tak, aby postupy pri úradnom určení ceny alebo schválení regulovaným subjektom navrhovanej ceny boli transparentné, nediskriminačné a aby rozhodovanie o cenách bolo objektívne.
	Nový § 12 upravuje
-	ktoré činnosti, tovary a služby podliehajú cenovej regulácii,
-	spôsob a postup pri určovaní rozsahu a spôsobu cenovej regulácie,
-	postup pri schvaľovaní regulovaným subjektom navrhnutej ceny,
-	postup pri úradnom určení ceny,
-	spôsoby cenovej regulácie – prostredníctvom určenia maximálnej ceny, pevnej ceny alebo porovnateľnej ceny (beanchmarkingu). Zavedením možnosti určenia ceny spôsobom porovnávania nákladov alebo štandardných položiek tvoriacich cenu tovaru alebo služby u regulovaného subjektu v Slovenskej republike a v inom členskom štáte alebo v ostatných členských štátoch EÚ sa sleduje vytváranie zdravého konkurenčného prostredia a podmienok pre riadnu hospodársku súťaž. Toto rozšírenie spôsobov regulácie cien je v plnom súlade s legislatívou ES a EÚ.
Nové znenie § 12 vytvára aj právny rámec pre postupnú likvidáciu dlhodobo vznikajúceho deficitu Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi. Tento deficit v súčasnosti dosahuje výšku 15 mld. Sk a jeho postupná likvidácia by sa mala uskutočniť v priebehu 10-tich rokov s tým, že do ceny každej jednej kWh odobratej energie sa náklady na likvidáciu deficitu započítajú vo výške 7 halierov. Celkove to predstavuje zvýšenie nákladov za spotrebu elektrickej energie na jednu domácnosť cca 350,- Sk ročne.
	Celý postup cenovej regulácie je upravený tak, aby regulované subjekty najneskoršie do 1.10.. bežného roku boli oboznámené s cenou za prenos, distribúciu, dodávku elektriny a plynu vrátane s tým  súvisiacich systémových a podporných služieb a u ostatných regulovaných činností (výroba, distribúcia, dodávka pitnej vody, odvedenie a čistenie odpadovej vody, vodohospodárske služby  a výroba a rozvod tepla) do 1.11. bežného roka pre nasledujúci rok.

K bodu 9

	V novom § 12a sa v plnom rozsahu upravujú obsahové náležitosti pravidiel pre fungovanie trhu s elektrinou a plynom. Tieto pravidlá upravujú technické podmienky pre organizovanie trhu s elektrinou a plynom a obchodné podmienky pre organizovanie trhu s elektrinou a plynom. 
	Pravidlá trhu ustanoví úrad všeobecne záväzným právnym predpisom a prevádzkovatelia sústavy a siete sú povinní zapracovať ich do svojich prevádzkových poriadkov.
	Cieľom tohto ustanovenia je vytvoriť právny rámec pre transparentné a nediskriminačné fungovanie trhu a pre transparentné a nediskriminačné správanie sa účastníkov trhu s osobitným dôrazom na ochranu chránených odberateľov – domácnosti. 

K bodu 10 (nové znenie § 13, 14 a 15)

	V § 13 sa upravujú práva a povinnosti regulovaných subjektov tak, že sa dávajú do súladu s predmetom regulácie a rozšírenou pôsobnosťou Úradu (§ 3 a 5), ako aj s príslušnými smernicami EÚ a ES. Významné sú najmä nové tzv. informačné povinnosti regulovaných subjektov o kapacitách svojich   zariadení,  uplatňovaní  cien  a  taríf,  podmienkach   prístupu  do  siete,   kategóriách odberateľov o celkových množstvách dodávky tovaru a služieb pre potreby Úradu a Štatistického úradu EÚ.
	V súvislosti s tým sa ustanovuje aj povinnosť regulovaných subjektov umožniť osobám, povereným Úradom a Štatistickým úradom EÚ vykonať kontrolu správnosti nimi poskytnutých údajov. 
V § 14 a 15 sa upravujú základné pravidlá konania vo veciach, o ktorých rozhoduje Úrad. V zásade sa na konanie pred Úradom vzťahuje Správny poriadok, pokiaľ tento zákon neustanovuje inak.  
a)	§ 14, ktorý upravuje špecifiká pri tzv. cenových konaniach, na ktoré sa Správny poriadok nevzťahuje.  V cenovom konaní nie je prípustné odvolanie, ale nie je ani vylúčený mimoriadny opravný prostriedok – preskúmateľnosť zákonnosti pri rozhodovaní o cenách súdom. 
b)	v novom § 15, ktorý upravuje osobitosti v rozhodovaní vo všetkých ostatných veciach, v ktorých rozhoduje Úrad. Tieto prípady sú explicitne vymenované v § 15. 
Aj v konaniach o týchto veciach platí, že v tých otázkach rozhodovacieho procesu, ktoré nie sú špeciálne upravené v tomto zákone platia subsidiárne ustanovenia Správneho poriadku. V konaniach podľa § 15 je prípustné odvolanie aj preskúmanie právoplatného rozhodnutia o odvolaní súdom. 

K bodu 11

	Ustanovenie § 15a upravuje predmet kontroly, ktorý je pre regulované činnosti a regulované subjekty špecifický.  
	Na samotný postup kontroly platia základné pravidlá kontrolnej činnosti podľa zákona o kontrole v štátnej správe, s tým, že kontrolovanými subjektami sú regulované subjekty. 

K bodu 12

	V novom znení § 16 odsek 1 a 2 je výška pokuty upravená tak, ako bola v pôvodnom znení zákona s tým, že vzhľadom na zmeny vykonané touto  novelou zákona  je potrebné upraviť odkazy na ustanovenia zákona, za porušenie ktorých sa pokuty ukladajú. Rozsah porušení zákona a výška pokuty sa však mení pri pokutách za porušenie cenovej regulácie, kde možno uložiť pokutu až do výšky rozdielu medzi uplatnenou cenou a cenou stanovenou Úradom, resp. cenou zahrňujúcou skutočné ekonomicky oprávnené náklady a primeraný zisk.
	Zmena je aj v tom, že Úrad bude mať možnosť uložiť pokutu aj pri nedodržaní ním stanoveného  spôsobu  regulácie  ceny  alebo  pri  nedodržaní cenového rozhodnutia vydaného Úradom až do výšky vyčísleného rozsahu prospechu, ktorý porušením uvedených povinností regulovaný subjekt získal.
	Pri ukladaní pokút však naďalej platí zásada, že pokuta musí byť primeraná závažnosti, času trvania, miere zavinenia a následkom porušenia povinností regulovaným subjektom.

K bodu 13

Prechodné ustanovenia § 18 sa doplňujú o nové odseky, ktorých cieľom je riešiť, kto a podľa akého predpisu dokončí konania o porušení cenovej disciplíny, ktoré začali pred účinnosťou nového zákona o cenách č. 520/2003. Zároveň sa doplňuje prechodné ustanovenie (nový odsek 5), ktorého cieľom je riešiť podrobnejšiu (sekundárnu) právnu úpravu regulácie podľa doterajších cenových rozhodnutí a doterajších vykonávacích predpisov až do doby nadobudnutia účinnosti nových cenových rozhodnutí a nových vykonávacích predpisov, ktoré budú vydané už na základe tejto novely zákona. 

K bodom 14 a 15

	Ide o transpozičnú doložku, ktorá vyplýva z legislatívnych pravidiel.

K Čl. II

	Vzhľadom na to, že ide už o tretiu novelizáciu zákona č. 276/2001 Z. z., sa v súlade s Legislatívnymi pravidlami Národnej rady Slovenskej republiky splnomocňuje predseda Národnej rady Slovenskej republiky, aby vyhlásil úplné znenie zákona o regulácii v sieťových odvetviach.
	Toto opatrenie je nevyhnutné z toho dôvodu, že vzhľadom na počet a rozsah novelizácií zákona sa predmetný zákon stáva už neprehľadným.

K Čl. III

	Účinnosť zákona sa vzhľadom na ďalší legislatívny proces navrhuje od 1. januára 2005.